ธปท.เบรกกู้ห่วงก่อหนี้สูงบ่มปัญหาศก.
ธปท.หวั่นสินเชื่อขยายตัวร้อนแรงเกินจนอาจสร้างปัญหา เล็งแตะเบรกบางประเภท
17 ส.ค. 2554

ธปท.หวั่นสินเชื่อขยายตัวร้อนแรงเกินจนอาจสร้างปัญหา เล็งแตะเบรกบางประเภท
นายเกริก วณิกกุล รองผู้ว่าการด้านเสถียรภาพสถาบันการเงินธนาคารแห่งประเทศไทย (ธปท.) กล่าวว่า ขณะนี้สินเชื่อทั้งระบบขยายตัวได้ดีมาก จึงไม่จำเป็นที่จะต้องออกนโยบายใดๆ เพื่อไปกระตุ้นการขยายตัวของสินเชื่อของสถาบันการเงินเพิ่มเติม เพราะในขณะนี้มีบางสินเชื่อบางกลุ่มที่ควรแตะเบรกด้วยซ้ำไป เพราะจะมีผลในเรื่องการก่อหนี้ที่เกินตัวของประชาชน
“ผมเห็นว่าควรแตะเบรกสินเชื่อด้วยซ้ำ เพื่อไม่ให้ขยายตัวสูงเกินไป เพราะอาจเป็นปัญหาหนี้สินเหมือนในยุโรป รัฐบาลก็ไม่จำเป็นต้องกระตุ้นให้เกิดการสร้างหนี้มากนัก เพราะตอนนี้คนไทยเข้าถึงสินเชื่อมากที่สุดในภูมิภาคเอเชียแล้ว” นายเกริก กล่าว 
รองผู้ว่าการ ธปท. ระบุว่า ถ้าพิจารณาจากฐานสินเชื่อในระบบจะพบว่าขยายตัวได้ดีขึ้น ทั้งสินเชื่อธุรกิจที่สะท้อนการลงทุนเพิ่ม และสินเชื่อที่สะท้อนถึงการอุปโภคบริโภค หนี้เสียก็ไม่สูงมากจนสร้างปัญหา มีเพียง 1.63 แสนล้านบาท หรือ 1.76% เท่านั้น